[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.2.2008

COM(2008) 60 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

ОТНОСНО КАЧЕСТВОТО НА ФИСКАЛНИТЕ ДАННИ, ОТЧЕТЕНИ ОТ ДЪРЖАВИТЕ-ЧЛЕНКИ ПРЕЗ 2007 г.

СЪДЪРЖАНИЕ

1. История на досието 3

2. Основни констатации от отчитането на нивата на държавния дълг и дефицит през 2007 г. 3

2.1. Навременност и пълнота 3

2.1.1. Навременност 3

2.1.2. Пълнота на таблиците и подкрепящата информация 4

2.2. Съответствие със счетоводните правила и съгласуваност на статистическите данни 4

2.2.1. Обмен на информация и разяснения 4

2.2.2. Диалог и методологически посещения 5

2.2.3. Конкретни съвети, разяснения и решения на Евростат 5

2.2.4. Най-актуални методологически въпроси 6

2.2.5. Съгласуваност с основните национални сметки 6

2.3. Публикуване 6

2.3.1. Публикуване на титулните данни и на подробните отчетни таблици 6

2.3.2. Резерви към качеството на данните 7

2.3.3. Корекции на отчетните данни 7

2.3.4. Изтичане на преходния период за класификация на пенсионни схеми, финансирани с дефинирани вноски 8

2.3.5. Публикуване на метаданни (списъци) 8

3. Заключения 9

1. История на досието

Според изменения член 8а, параграф 3 от Регламент № 3605/93[1] на Съвета от Комисията (Евростат) се изисква да докладва редовно на Европейския парламент и на Съвета за качеството на актуалните данни, отчетени от държавите- членки. Докладът трябва да представя цялостна оценка на съответствието на данните със счетоводните правила, на тяхната пълнота, надеждност, своевременност и съгласуваност. Настоящият документ е вторият доклад в този контекст.

Евростат оценява редовно качеството на актуалните данни, отчетени от държавите-членки, както и на основните сметки по институционални сектори, съставени съгласно Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (ЕСА 95) [2]. Оценката се основава главно на данните за дълга и дефицита, които държавите-членки изпращат два пъти годишно на Евростат, но използва и допълнителна информация, например от „ Въпросник, свързан с нотификационните таблици “ и от двустранните разяснения, получени от държавите-членки. В течение на годината Евростат осъществява също така и посещения за разговори по ППД с цел да поддържа непрекъснат диалог с държавите-членки.

Настоящият доклад е съставен въз основа на главните констатации и резултати от отчитането по ППД през 2007 г. от държавите-членки, като се обръща внимание най-вече на най-актуалната информация, т.е., на последното отчитане (октомври 2007 г.) и, когато е целесъобразно, се правят сравнения с отчетните данни от април 2007 г.

2. Основни констатации от отчитането на нивата на държавния дълг и дефицит през 2007 г.

2.1. Навременност и пълнота

2.1.1. Навременност

От държавите-членки се изисква да докладват на Комисията за планираните и реалните нива на дефицит и дълг два пъти годишно – преди 1 април и преди 1 октомври[3]. През 2007 г. при отчитането по ППД беше обхванат периодът от 2003 г. до 2007 г.. Данните за 2007 г. са стойностите, планирани от националните органи, докато тези за периода от 2003 г. до 2006 г. са окончателни, полуфинализирани, временни или приблизителни данни. Крайните срокове за предаване на отчета обикновено се спазват и при второто предаване през 2007 г. всички държави-членки изпратиха отчетите с данните си на 30 септември или преди това, с изключение на Люксембург, който изпрати отчета си на 1 октомври. При априлското предаването на отчетите, всички държави-членки изпратиха своите отчети преди 1 април.

По принцип, съществува тенденция държавите-членки да преразглеждат своите отчети или да финализират таблиците по ППД след първото им предаване. През октомври 2007 г. 20 страни[4] изпратиха 37 преразгледани отчета, докато през април 2007 г. Евростат получи 29 преразгледани отчета от 19 страни. Повечето от преразгледаните отчети, които държавите-членки подадоха, бяха изпратени в отговор на коментари, направени от Евростат.

2.1.2. Пълнота на таблиците и подкрепящата информация

Попълването на отчетните таблици е законово задължение и е необходимо, за да може Евростат правилно да контролира качеството на данните. В изменения член 8a, параграф 2 от Регламент (ЕО) № 3605/93 се уточнява, че държавите-членки трябва да предоставят на Комисията съответната статистическа информация, което „ по-специално (…) означава : данни от националните сметки, списъци, електронни нотификационни таблици, допълнителни въпросници и разяснения, свързани с нотификацията “.

Повечето държави-членки попълниха всички нотификационни таблици, свързани с ППД[5]. При нотификацията в рамките на ППД през октомври 2007 г., осем държави-членки не предоставиха данни за връзката между работния баланс и излишъка/дефицита по ППД за всички подсектори или за всички години, или докладваха за работни баланси, равни на излишъка/дефицита по ППД .

По отношение на таблица 3 по ППД не всички държави-членки предоставиха разбивките, които се изискват по позициите „заеми“ и „собствен капитал“.При нотификацията през октомври 2007 г. пет държави-членки не осигуриха разбивка по заемите и две държави-членки не направиха разбивка на собствения капитал.

Всички държави-членки предадоха своите отговори на „Въпросник, свързан с нотификационните таблици“[6] . Въпреки че броят на въпросите, на които е получен отговор, се е увеличил между април и октомври 2007 г., повечето страни все още не са представили всички данни, които се изискват.

2.2. Съответствие със счетоводните правила и съгласуваност на статистическите данни

2.2.1. Обмен на информация и разяснения

През периода за оценяване между крайния срок за подаване на отчетите – 30 септември и датата на публикуване на данните - 22 октомври, Евростат се свърза с националните статистически органи на всяка държава-членка, за да изиска допълнителна информация и за да поясни прилагането на счетоводните правила по специфичните транзакции. Този процес включва няколкократна размяна на кореспонденция между Евростат и националните власти в кратки срокове. Първите искания за разяснения бяха изпратени около 5 октомври, вторите – около 10-12 октомври, а в редки случаи бяха подавани искания за трети, четвърти и дори пети път. В някои случаи Евростат поиска преразглеждане на нотификационните таблици[7]. През април 2007 г. бяха приложени подобен подход и график.

2.2.2. Диалог и методологически посещения

Измененият Регламент (ЕО) № 3605/93 предвижда посещения за водене на разговори и методологически посещения. Посещенията за водене на разговори в държавите-членки се провеждат редовно с цел преглед на отчетените данни, проучване на методологически въпроси, обсъждане на статистическите източници и на процесите, описани в списъците, и оценка на съответствието със съответните счетоводни правила, например за определяне границите на публичния сектор, времето на отчитане и класификацията на държавните транзакции и пасиви. Методологическите посещения се заплащат само в случаите, в които Комисията (Евростат) идентифицира рискове или потенциални проблеми по отношение на качеството на данните, по-специално свързани с методологията, понятията или класификацията.

До ноември 2007 г. Евростат направи следните посещения за водене на разговори в рамките на ППД: Обединено кралство (25-26 януари, посещение, което включва и половиндневна съвместна среща с Ирландия на 26 януари), Испания (5-6 февруари), Румъния (5-6 март), Италия (15-16 март), Германия (12 април), Швеция (7 май), Чехия (18-19 юни), Полша (2-3 юли), Словакия (5-7 септември), Австрия (10-11 септември), Естония (17-18 септември) и Финландия (29-30 ноември).

Между темите, постоянно разисквани по време на посещенията, се срещаха по-специално въпроси относно класификацията на обектите (които включват инфраструктура, телевизионни и радиостанции, болници и университети), капиталовите субсидии, партньорството между частния и обществения сектор, паричните потоци от ЕС и регистрацията на гаранциите.

Констатациите от тези посещения са изпратени на ИФК и направени обществено достояние на уебсайта на Евростат[8]. През 2007 г. не са правени методологически посещения по ППД.

2.2.3. Конкретни съвети, разяснения и решения на Евростат

Държавите–членки редовно се допитват до Евростат, за да им бъдат разяснени различни счетоводни въпроси, свързани с провежданите или планираните операции (познати като ex-post и ex-ante съвети). Евростат предоставя съвети в съответствие с публикуваните насоки[9]. За да спази разпоредбата за прозрачност на изменения Регламент (ЕО) № 3605/93, Евростат публикува писмото, с което се предоставя съветът, освен ако държавата-членка не направи възражение. През 2007 г. бяха публикувани 17 документа за даване на съвет, при 15 такива документа за 2006 г.

2.2.4. Най-актуални методологически въпроси

Както обикновено, през 2007 г. Евростат обърна особено внимание на прилагането на правилата на ESA 95 и по-специално на последното си решение за секюритизационните операции, предприети от правителството, публикувано на 25 юни 2007 г.

Друг въпрос от общ интерес беше поставен от Евростат в неговия информационни бюлетин от октомври 2007 г., където се казва, че „ Евростат смята през следващите месеци да внесе допълнителна яснота за счетоводната обработка на потоците и на дълга по отношение на публичните инфраструктурни инвестиции, както и за класифицирането по сектори на съответните публични обекти. “ Евростат създаде работна група от експерти от държавите-членки, която да продължи работата през 2008 г.

2.2.5. Съгласуваност с основните национални сметки

Крайните срокове за нотифициране – 1 април и 1 октомври, определени от изменения Регламент (ЕО) № 3605/93, бяха въведени, за да осигурят с ъгласуваност с основните национални годишни и тримесечни сметки по институционални сектори , както са отчетени пред Евростат в различните таблици с данни по ESA 95. Евростат системно анализира съгласуваността на нотификациите по ППД с основните предадени национални сметки. Например, общите суми за разходите и приходите следва да съответстват на стойностите на докладвания дефицит (като се взема предвид само разликата в отчитането на лихвата на суаповете).

Общата съгласуваност между данните, подадени при ППД, и докладваните в рамките на ESA 95 национални сметки се подобри през последните години и понастоящем се намира на добро равнище. Тя все още е по-добра за нефинансови, отколкото за финансови отчети.

2.3. Публикуване

2.3.1. Публикуване на титулните данни и на подробните отчетни таблици

Член 8ж от изменения Регламент (ЕО) № 3605/93 посочва: „ В рамките на три седмици след посочения (…) краен срок за отчитането (…) Комисията (Евростат) предоставя данните за актуалния държавен дефицит и дълг за целите на прилагането на Протокола относно процедурата при прекомерен дефицит. Предоставянето на данните се извършва чрез публикуване“.

Данните за държавния дефицит и дълг бяха публикувани на 23 април и 22 октомври 2007 г.[10] заедно с всички отчетни таблици, както е отбелязано в последните отчети, подадени от държавите-членки на Евростат. Евростат публикува също на своя уебсайт статистика за държавните финанси за всяко тримесечие и за цялата година, в подкрепа на данните от ППД, както и информация за корекцията за потоците от акции[11].

Съгласно изменения Регламент (ЕО) № 3605/93, държавите-членки трябва да направят публично достояние своите реални данни за дефицита и дълга. Само 14 държави-членки отчетоха пред Евростат, че са публикували всички таблици с отчетни данни (Белгия, Чехия, Дания, Естония, Ирландия, Латвия, Унгария, Нидерландия, Австрия, Румъния, Словения, Финландия, Швеция и Обединеното кралство). Налице е малко подобрение в сравнение с 13-те страни, направили това през 2006 г..

2.3.2. Резерви към качеството на данните

През 2007 г. Евростат не изрази резерви относно качеството на данните, нотифицирани от държавите-членки.

2.3.3. Корекции на отчетните данни

През 2007 г. Евростат коригира фискалните данни, отчетени от три държави-членки (Белгия[12], Португалия и Обединеното кралство). През октомври 2007 г., бяха направени корекции на данни, отчетени от Белгия и от Обединеното кралство. Евростат реши също така да не използва данните за БВП, обявени от Гърция през април 2007 г., в очакване на завършване на провеждана от Евростат проверка на направеното от гръцките органи съществено преразглеждане в посока нагоре. В информационния бюлетин от октомври 2007 г. на Евростат е казано следното: „През 2006 г. Гърция оповести за значително увеличение на БВП (с около 26%). Вследствие на препоръките на Комитета по брутния национален доход, това преразглеждане беше обект на подробна проверка от страна на Евростат и на национални експерти от различни държави-членки. В резултат на тази проверка, понастоящем Гърция е оповестила значително по-малко увеличение на БВП (около 9.6 %). Новооповестените групи от данни се използват за целите на настоящата разпоредба относно данните за дефицита и дълга. “

Информационният бюлетин на Евростат за ППД дава следните обяснения по отношение на Белгия, Португалия и Обединеното кралство[13]:

Отчитане по ППД от октомври 2007 г.

Белгия (идентично изявление беше публикувано също и през април 2007 г.): „ Евростат коригира данните за дефицита и дълга, съобщени от Белгия за 2005 г., във връзка с поемането от правителството (ФЖПИ – Фондове за ж.п. инфраструктура) през 2005 г. на 7 400 милиона евро (2,5% от БВП) от дълга на железопътната компания SNCB. Според правилата на ESA 95, ФЖПИ се класифицира като част от държавния сектор и поемането на дълга се регистрира като увеличаване на дефицита. Отражението върху бюджетното салдо през 2005 г е -7073,4 милиона евро, а през 2006 г. то е +227,9 милиона евро. Отражението върху бюджетния дефицит в края на 2005 г. възлиза на 5246 милиона евро (1,7 % от БВП), а в края на 2006 г. – на 4982 милиона евро (1,6 % от БВП). “

Обединено кралство (идентично изявление беше публикувано също и през април 2007 г.): „ Евростат коригира данните, съобщени от Обединеното кралство за годините от 2003 г. до 2006 г. за съгласуваност на отчитането на постъпленията от лицензи на Универсална мобилна телекомуникационна система UMTS. Това води до увеличаване на бюджетния дефицит през 2003 и 2006 г. (както и за финансовите години 2003/2004 и 2006/2007) с 1045 милиона GBP (0,1 % от БВП), а за 2004 и 2005 г. (финансови години 2004/2005 и 2005/2006) – с 1044 милиона GBP (0,1 % от БВП). Няма промяна в отчетените данни за дълга “.

Отчитане по ППД от април 2007 г.

Португалия: „ Евростат увеличи с 158 милиона евро (0,1 % от БВП) данните за дефицита, отчетени от Португалия през 2005 г. поради промяна в класифицирането на капиталовите субсидии като трансфер на капитал в две болници (Santa Maria и Nordeste). Според правилата на ESA 95, капиталовите субсидии на публични предприятия увеличават дефицита, когато правителството не действа като частен акционер и когато съществуват съмнения за доходността на проекта. “

2.3.4. Изтичане на преходния период за класификация на пенсионни схеми, финансирани с дефинирани вноски

Преходният период за прилагане от страна на държавите-членки на решението на Евростат относно класификацията на някои пенсионни схеми, финансирани с дефинирани вноски, изтече през април 2007 г. За страните, които са се възползвали от пълната продължителност на преходния период (Дания, Унгария, Полша и Швеция), промяната на класификацията се отрази върху данните за излишъка/дефицита и за дълга[14].

2.3.5. Публикуване на метаданни (списъци[15])

Измененият Регламент (ЕО) 3605/93 уточнява, че описите по ППД са част от статистическата информация, която следва да се осигури от държавите-членки, за да позволи на Комисията (Евростат) да провери съответствието с правилата на ESA 95. Освен това, в него се постановява, че е задължително публикуването на тези списъци в държавата-членка. Евростат публикува списъците за всички държави-членки, с изключение на тези за България и за Люксембург на своя сайт в Интернет на 28 септември 2007 г. Повече от половината държави-членки докладваха, че са публикували своите списъци по ППД или че смятат да го направят скоро.

3. Заключения

Евростат стига до заключението, че подобряването на качеството на фискалните данни е продължило и през 2007 г. Държавите-членки са предоставили по-пълна информация, както в нотификационните таблици по ППД, така и в други важни статистически отчети, като въпросниците, придружаващи нотификационните таблици. Общата съгласуваност на данните по ППД с отчетените национални сметки по ESA 95 сега е задоволителна и се подобрява, особено във финансово отношение, в сравнение със ситуацията през 2006 г.

В този контекст, Евростат няма резерви по отношение на качеството на отчетените през 2007 г. данни.

Въпреки признатите подобрения, все още има известни проблеми, свързани със съответствието със счетоводните правила и с качеството на предоставяната статистическа информация. Както и в доклада за 2006 г., Комисията следователно поощрява държавите-членки да продължат да инвестират в качеството на статистиката за държавните финанси, за да се осигури спазването на изискванията на Договора. Това е единственият начин да се постигне желаното ниво на качество по отношение на съответствието със счетоводните правила, на пълнотата, надеждността, навременността и съгласуваността на националните данни.

[1] ОВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 на Съвета (ОВ L 337, 22.12.2005 г., стр. 1).

[2] ОВ L 310, 30.11.1996 г., стр. 1. Регламент, последно изменен с Регламент (EО) № 1267/2003 на Европейския парламент и на Съвета от 16 юни 2003 (ОВ L 180, 18.7.2003 г., стр. 1).

[3] Член 4, параграфи 1 и 2 от Регламент (ЕИО) № 3605/93.

[4] За сравнение, през октомври 2006 г. имаше 28 преразгледани доклада от 16 страни, а през април 2006 г. – 36 преразгледани доклада от 16 страни.

[5] Подробно описание на съдържанието на тези таблици може да се намери в уебсайта на Евростат за държавните финанси: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL).

[6] Този въпросник включва седем раздела, в които се изисква количествена, а понякога и качествена информация от няколко области като транзакции по отношение на данъците и социалните вноски в бюджета на ЕС, държавни гаранции, анулиране на дългове, капиталови субсидии, направени от правителството в публичните корпорации, и т.н.

[7] Виж раздел 2.1.

[8] http://epp.eurostat.ec.europa.eu/portal/page?_pageid=2373 47631312°2373_58674363&_dad=portal&_schema=PORTAL.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF

[10] Информационен бюлетин на Евростат № 55/2007 и № 142/2007.

[11] Раздел „Държавни финанси“ на интернет страницата на Евростат осигурява публичен достъп до статистическа информация за процедурата при прекомерен дефицит и за основните сметки от държавния сектор, включително за съобщените данни, основата сметки, методологическите решения и справочници и констатации при посещенията за разговори по ППД: (http://epp.eurostat.ec.europa.eu/portal/page?_pageid=2373 47631312 2373_58674332&_dad=portal&_schema=PORTAL.

[12] Белгия възрази относно изменението на данни от Евростат в Съда от първа инстанция през 2006 (дело Т-403/06, Белгия/Комисия) Делото още не е приключило.

[13] Съгласно член 8з, параграф 2 от Регламент (ЕО) № 3605/93 на Съвета, Комисията (Евростат) може да коригира данните, отчетени от страните-членки и да осигури коригирани данни и обосновка на корекцията там, където има данни, че данните, отчетени от страните членки, не отговарят на изискванията на член 8a, параграф 1.

[14] Виж информационни бюлетини № 139/2006 и 55/2007 за подробности за отражението върху данните за дефицита/излишъка и за дълга.

[15] Списъци на методите, процедурите и източниците, използвани за съставяне на действителните данни по дефицита и дълга и стоящите в основата държавни сметки.